Predkladacia správa

Správa o postupe príprav na prijatie eura k 29. 10. 2008 (ďalej len „Správa“) sa predkladá na základe úlohy B.1 uznesenia vlády SR č. 290/2008 zo 7. mája 2008.  

Cieľom predkladaného dokumentu je informovať o vykonaných prácach súvisiacich s prípravou na prijatie eura v mesiaci október 2008, aktuálnom stave príprav a najbližších úlohách spojených s týmto procesom.

Sledované obdobie je charakterizované vrcholením príprav vo všetkých sektoroch. Oblasť legislatívy, ochrany spotrebiteľa, komunikácie a bankový sektor sú podľa dostupných informácií, ako aj podľa rôznych odborných monitoringov, na euro v plnom rozsahu pripravené. V čase prípravy tohto materiálu neboli zaznamenané žiadne informácie alebo signály, že hladký priebeh zavedenia eura by mohol byť niečím ohrozený. Podobný záver sformulovali aj experti z Európskej komisie, ktorý v polovici októbra uskutočnili expertnú monitorovaciu misiu na Slovensku.

Národný plán aj ďalšie relevantné dokumenty sa v plnom rozsahu a v stanovených termínoch plnia a nie je potrebné prijímať žiadne nové opatrenia alebo rozhodnutia nad rámec už schválených dokumentov.

V návrhu uznesenia predkladaného materiálu sa navrhuje obmedziť predkladanie Správ o postupe príprav na prijatie eura do 28. 2. 2009, keďže uznesenie vlády SR č. 290/2008       zo 7. mája 2008 časovo nelimitovalo predkladanie mesačných správ.

V nadväznosti na schválenie výnimky z predkladania materiálov na medzirezortné pripomienkové konanie pre Správy o postupe príprav na prijatie eura, ktorá bola schválená vládou SR v rámci predchádzajúcej Správy, nebol predkladaný materiál predmetom  medzirezortného pripomienkového konania. 

Materiál nemá finančný, ekonomický, environmentálny vplyv a ani vplyv na zamestnanosť a podnikateľské prostredie.